Iepirkuma LVP 2026/130
nolikuma 5.pielikums

Tehniskā specifikācija 
Iepirkumam
“Pasākuma “Arhitektūras dienas – Kultūrtirgus” organizēšanas 
pakalpojums 2026. gada 8.oktobrī un 9. oktobrī”

Izpildītāja uzdevums ir nodrošināt pasākuma “Arhitektūras dienas – Kultūrtirgus” pilna apjoma māksliniecisko, tehnisko un organizatorisko realizāciju Liepājā (turpmāk – Pasākums).

Pasākuma norises laiks - 2026. gada 8. oktobrī no plkst. 10.00 līdz plkst. 19.00 un 2026. gada 9. oktobrī no plkst. 9.00 līdz plkst. 14.00. 

Pasākuma “Arhitektūras dienas – Kultūrtirgus” mērķis ir tradicionāli atzīmēt ikgadējo Pasaules arhitektūras dienu, aktualizējot arhitektūrā, pilsētplānošanā un sabiedrības attīstībā nozīmīgas tēmas. 2026. gada Arhitektūras dienu tēma ir “Kultūrtirgus”.

Pasākuma mērķauditorija ir arhitekti, ainavu arhitekti, pilsētplānotāji, kultūras pārstāvji, pašvaldības pārstāvji, kopienu aktīvisti un pilsētas viesi.

Vēsturiski tirgi un tirgus laukumi ir bijuši nozīmīgi pilsētu sabiedriskās dzīves, kultūras un ekonomiskās aktivitātes centri. Tie ir bijuši ne tikai kā tirdzniecības vietas, bet arī kā satikšanās, informācijas apmaiņas un kopienu veidošanās telpas. Gadsimtu gaitā šie tirgi un tirgus laukumi ir uzkrājuši biezu kultūras veidošanās slāni ar dažādu notikumu gaitām. Laukumi veidojuši būtisku pilsētu identitātes daļu, atspoguļojot sabiedrības attīstības procesus un kultūras vērtības.

Mūsdienās, mainoties sabiedrības paradumiem un attīstoties digitālajām tehnoloģijām, tirgu loma pilsētvidē piedzīvo būtiskas pārmaiņas. Vienlaikus arvien aktuālāks kļūst jautājums par tirgus teritoriju potenciālu kā daudzfunkcionālām, publiskām telpām, kurās līdzās tirdzniecībai notiek kultūras, izglītības un sabiedriskās aktivitātes. Būtiski ir izvērtēt, kā tirgus telpas var saglabāt savu nozīmi un identitāti, vienlaikus pielāgojoties mūsdienu sabiedrības vajadzībām.

Pasākuma laikā paredzēts analizēt tirgus vietu un nozīmi mūsdienu pilsētā, aplūkot tā attīstības tendences un lomu kvalitatīvas publiskās telpas veidošanā. Īpaša uzmanība tiks pievērsta jautājumiem par publiskās telpas pieejamību un daudzfunkcionalitāti, kopienu iesaisti pilsētvides attīstībā, kultūras un uzņēmējdarbības mijiedarbību, kā arī vēsturiskā mantojuma saglabāšanu un mūsdienīgu interpretāciju.

Pasākuma rezultātā tiks aktualizēta diskusija par tirgus laukumu un publiskās telpas nozīmi mūsdienu pilsētā, veicinot jaunu ideju ieviešanu. Programmā ir paredzētas dažādas ar tēmu saistītas lekcijas un diskusijas. Iepazīsimies ar piemēriem un pieredzes stāstiem. Pasākuma otrā diena paredzēta darbnīcai, kur dalībnieki darba grupās meklēs risinājumus un skicēs shēmas Liepājas tirgus laukumiem, apkaimēm.

Atbilstoši tehniskajai specifikācijai Izpildītājam jānodrošina mākslinieciski vienota un augstvērtīga “Arhitektūras dienu – Kultūrtirgus” divu dienu Pasākuma realizācija Liepājā 2026. gada 8. oktobrī un 9. oktobrī, ņemot vērā pasākuma norises plānu.

1. Pasākuma apjoms un plāns

1.1. Pasākums notiks divas dienas. Pirmajā dienā norises vietā paredzēts klātienes seminārs. Otrās dienas pirmā puse ir atvēlēta dalībnieku klātienes darbnīcai, bet otrajā dienas pusē paredzēts izbraukums ar autobusiem gida pavadībā uz objektiem Liepājas teritorijā.
1.2. Pasākuma plāns abām dienām tiek precizēts un saskaņots Pasākuma sagatavošanas laikā. Norises plānā paredzētie laiki abās dienās var mainīties. Pasūtītājs savlaicīgi iesniedz Izpildītājam detalizētu Pasākuma programmu. 
8. oktobrī

1.3. Plānotais dalībnieku skaits – no 100 (simts) līdz 130 (simtu trīsdesmit) personām, t.sk. Liepājas būvvaldes darbinieki, kā arī citi Pasūtītāja uzaicinātie iestāžu/organizāciju pārstāvji.
1.4. Pasākuma norises veids paredzēts klātienē.
1.5. Norises ilgums ne mazāk par 9 (deviņām) stundām, ietverot pauzes.

1.6. Aptuvenais Pasākuma norises plāns 8. oktobrī
	10.00-10.30
	Dalībnieku reģistrācija/kafijas pauze

	10.30-13.20
	Semināra atklāšana/ievadrunas, semināru tēmu prezentācijas

	13.30-14.15
	Pusdienu pauze

	14.15-17.45
	Semināru tēmu prezentācijas, diskusijas, priekšnesums

	17.45-18.00
	Kafijas pauze 

	18.00-18.30
	Paneļdiskusija

	18.30-19.00
	Noslēgums ar kafiju 


9. oktobrī

1.7. Dalībnieki – no 60 (sešdesmit) līdz 80 (astoņdesmit) personām, t.sk. Liepājas būvvaldes darbinieki, kā arī citi Pasūtītāja uzaicinātie iestāžu/organizāciju pārstāvji.
1.8. Norises veids paredzēts klātienē un izbraukums uz apskates objektiem ar ekskursiju autobusiem.
1.9. Norises ilgums apmēram līdz 6 (sešām) stundām, ietverot pauzes.

1.10. Aptuvenais Pasākuma norises plāns 9. oktobrī
	09.00-9.30
	Dalībnieku reģistrācija/kafijas pauze

	09.30-10.00
	Ievads, iepazīstināšana ar dienas plānu

	10.00-11.30
	Darbnīca ar darbošanos telpās

	11.30-12.00
	Kafijas pauze

	12.00-14.30
	Izbraukšana no Pasākuma norises vietas uz apskates objektiem


2. Pasākuma norises vieta

2.1. Izpildītājam jānodrošina dalībnieku skaitam atbilstošas Pasākuma telpas, telpām jāatrodas Liepājas administratīvajā teritorijā. Telpām jāatbilst Latvijas Republikas normatīvajos aktos noteiktajām drošības tehnikas, ugunsdrošības, sanitārajām prasībām. Telpās jānodrošina darba drošībai atbilstošs apgaismojums un mikroklimats (Darba aizsardzības likums, Ministru kabineta 2009. gada 28. aprīļa noteikumi Nr.359 “Darba aizsardzības prasības darba vietās” u.c.).

2.2. Pasākuma norises vietai jāatbilst tematiskā pasākuma tēmai. Pasākuma vieta vēlama autentiska, jānodrošina nepieciešamās labierīcības, telpu izvēle obligāti pirms Pasākuma ir jāsaskaņo ar Pasūtītāju. 
2.3. Pasākuma norises laikā nepieciešams nodrošināt iespēju virsdrēbju novietošanai.

2.4. Izpildītājs nodrošina pilna apjoma Pasākuma tehnisko un organizatorisko realizāciju atbilstoši Pasākuma mākslinieciskās programmas, izpildītājmākslinieku tehniskajām un organizatoriskajām prasībām un atbilstoši Pasākuma finansējumam.
2.5. Pirmajā Pasākuma dienā (08.10.2026.) norises vietā jānodrošina divas telpas. Pasākuma galvenajai telpai ir nepieciešama zāle, nav obligāti jābūt skatuvei. Zāles iekārtojumam un noformējumam jāatbilst pasākuma tēmai un tas ir jāsaskaņo ar Pasūtītāju.
2.6. Izpildītājs nodrošina Pasākuma tehniskā aprīkojuma nomu un apkalpošanas pakalpojuma sniedzējus.
3. Nepieciešamais telpu iekārtojums 
Pirmajā Pasākuma dienā (08.10.2026.) semināra norise notiek galvenajā zālē, kafijas pauzes un dalībnieku reģistrēšana notiek otrajā telpā vai divās atsevišķās telpās (piemēram, reģistrēšanās notiek telpas foajē, kafijas pauze tiek nodrošināta telpā blakus zālei).

3.1. Zāles iekārtojums 8. oktobrī
3.1.1. Izpildītājs nodrošina dalībnieku skaitam atbilstošu sēdvietu skaitu zālē. Zāles priekšā lektoru vajadzībām nodrošina runātāja tribīni vai paaugstinātu galdu, kur novietot datortehniku, dzeramo ūdeni un glāzi. Tribīnes/galda novietojums jāsaskaņo ar Pasūtītāju.
3.1.2. Izpildītājs nodrošina visu nepieciešamo tehnisko aprīkojumu visa Pasākuma laikā, tai skaitā pilns audiovizuālais un tehniskais aprīkojums, kas nepieciešams Pasākuma norisei, iekļaujot lielā ekrāna displeju un/vai projektoru, kurā pārraidīt lektoru sagatavotās prezentācijas, nodrošinot skaidru un kvalitatīvu attēla redzamību visiem dalībniekiem, pilnvērtīgu apskaņošanas sistēmu ar vismaz 3 (trīs) bezvadu mikrofonu komplektu: 1 (vienu) mikrofonu pasākuma vadītājam, 1 (vienu) mikrofonu lektoram un 1 (vienu) bezvadu mikrofonu, kas paredzēts jautājumu uzdošanai no auditorijas. Izpildītājs nodrošina nepieciešamo tehnisko aprīkojumu, lai nodrošinātu prezentāciju datu augšupielādi un to veiksmīgu norisi. Visam aprīkojumam jābūt tehniski pilnībā funkcionējošam un pielāgotam pasākuma specifikai, lai nodrošinātu kvalitatīvu prezentāciju un komunikāciju gan lektoriem, gan dalībniekiem.

3.1.3. Izpildītājs nodrošina palīglīdzekļus semināra satura norisei – datortehniku ar aprīkojumu vizuālo, audio un video prezentāciju nodrošināšanai, bezvadu interneta pieslēgumu u.tml.

3.1.4. Izpildītājs paneļdiskusijas brīdī nodrošina zāles priekšā izvietotus krēslus un galdu diskusijas dalībniekiem – vadītājam un visiem lektoriem, kuri uzstājas attiecīgajā sesijā. Zāles iekārtojums un noformējums ir jāsaskaņo ar Pasūtītāju.

Otras telpas iekārtojums 8. oktobrī
3.1.5. Nodrošināt  kafijas telpā vismaz 10 stāvgaldus un/vai galdus, pie kā apsēsties kafijas pauzē, iepriekš saskaņojot ar Pasūtītāju.

3.1.6. Izpildītājam kafijas pauzes telpā jānodrošina dalībnieku reģistrācijas vieta atsevišķa stenda veidā ar attiecīgu pasākuma noformējumu, dizainu iepriekš saskaņojot ar Pasūtītāju.

3.1.7. Uzkodu un kafijas galdu vēlams vizuāli noformēt tematiskās noskaņās. Visi vizuālie noformējumi jāsaskaņo ar Pasūtītāju.
3.2. Nepieciešamais telpu iekārtojums 9. oktobrī – Darbnīca
3.2.1. Semināra otrajā dienā, Izpildītājam jānodrošina pilns audiovizuālais un tehniskais aprīkojums, kas nepieciešams Pasākuma norisei, iekļaujot lielā ekrāna displeju un/vai projektoru, kurā pārraidīt darbnīcā sagatavotās prezentācijas, nodrošinot skaidru un kvalitatīvu attēla redzamību visiem dalībniekiem, pilnvērtīgu apskaņošanas sistēmu ar vismaz 4 (četri) bezvadu mikrofonu komplektu: 1 (vienu) mikrofonu darbnīcas vadītājam un 2 (divus) mikrofonus darbnīcu grupu prezentētājiem, 1 (vienu) bezvadu mikrofonu, kas paredzēts jautājumu uzdošanai no auditorijas. Izpildītājs nodrošina nepieciešamo tehnisko aprīkojumu, lai nodrošinātu datu augšupielādi un prezentāciju veiksmīgu norisi darbnīcas telpā. Visam aprīkojumam jābūt tehniski pilnībā funkcionējošam un pielāgotam Pasākuma specifikai, lai nodrošinātu kvalitatīvu prezentāciju un komunikāciju gan prezentētājiem, gan dalībniekiem.

3.2.2. Izpildītājam darbnīcas norises telpā jānodrošina dalībnieku reģistrācijas vieta atsevišķa stenda veidā ar attiecīgu pasākuma noformējumu, dizainu iepriekš saskaņojot ar Pasūtītāju.

3.2.3. Uzkodu un kafijas galdu vēlams vizuāli noformēt tematiskās noskaņās. Visi vizuālie noformējumi jāsaskaņo ar Pasūtītāju.

3.2.4. Izpildītājam norises vietā jāparedz darbnīcas dalībniekiem darbošanās vietas grupās ar galdiem un krēsliem (aptuveni sagaidāmas 13 (trīspadsmit) grupas, tiks precizēts pēc dalībnieku pieteikuma skaita). Pie viena darbošanās galda jāparedz darba vieta aptuveni 5-6 (piecām līdz sešām) personām. Telpā jānodrošina dalībnieku skaitam atbilstošs skaits krēslu, dzeramais ūdens un glāzes. Zāles iekārtojums pirms semināra norises ir jāsaskaņo ar Pasūtītāju.

3.2.5. Izpildītājam jāizkārto uz galdiem darbnīcai sagatavotie materiāli un 0.3 l gāzēta un negāzēta ūdens pudeļu skaits atbilstoši paredzētajam personu skaitam pie galda.
3.2.6. Izpildītājs nodrošina darbnīcai nepieciešamos materiālus:

3.2.6.1. 3-4 gab. pauspapīra ruļļi ar platumu 594 mm (jeb 59,4 cm vai pēc pieejamības), lai varētu nosegt A1 vai A2 formāta lapas pamatni;
3.2.6.2. A1 vai A2 formāta izdruka (Pasūtītājs savlaicīgi iepazīstinās Izpildītāju un nodos sagatavotas A1 vai A2 formāta izdrukas ar darbnīcai nepieciešamajiem materiāliem un saturu);
3.2.6.3. uz katra galda jānodrošina:
- 1 (vienu) teksta marķieru komplektu, kurā ietilpst 4 dažādas krāsas (zila, dzeltena, zaļa, sarkana), rakstīšanas līnijas biezums 1-5 mm. Uz visiem galdiem nodrošināt vienādus komplektus,
 - 1 (vienu) smalko flomāsteru/ fineliners komplektu (komplektā ietilpst vismaz 3 dažādu krāsu un 1 melnas krāsas rakstāmais). Uz visiem galdiem nodrošināt vienādus komplektus,
- 3 (trīs) parastos zīmuļus un 1 dzēšgumiju, 
- 1 (vienu) līmlapiņu bloku izmērā  76x76mm,
- A4 lapas atbilstoši dalībnieku skaitam, katram dalībniekam 1 (vienu) A4 lapu.

3.2.7. Izpildītājam jānodrošina ekskursijas autobusi no norises vietas atbilstoši dalībnieku skaitam. Ekskursijas autobusā jābūt pieejamam strādājošam mikrofonam, lai ekskursijas vadītājs spētu kvalitatīvi komunicēt ar dalībniekiem.

4. Norises nodrošināšana Pasākuma laikā

4.1. Pasākuma un darbnīcu vadītāju, ekskursijas vadītāju nodrošina Pasūtītājs (Pasūtītājs savlaicīgi iepazīstina Izpildītāju ar izvēlēto Pasākuma vadītāju).
4.2. Izpildītājs nodrošina profesionāla fotogrāfa pakalpojumus Pasākuma laikā, informējot dalībniekus par notiekošo fotografēšanu un nodrošinot kvalitatīvu fotoattēlu uzņemšanu, kas veido kopējo priekšstatu par Pasākuma norisi. 

4.3. Pasūtītājs visa Pasākuma gaitā nodrošina lektorus semināram atbilstoši tēmai, savlaicīgi apņemas iepazīstināt Izpildītāju ar lektoriem un to prezentāciju paredzēto laiku.
4.4. Pasākuma laikā jānodrošina priekšnesums, uzvedums, grupas vai individuāls mākslinieka sniegums (piemēram, cirks, burvju mākslinieks, muzikants, leijerkastes priekšnesums, žonglētājs u.tml.), kas vēsturiski radoši attēlo tirgus izklaides ikdienu. Priekšnesums paredzēts vienu reizi Pasākuma pirmajā dienā, tā ilgums ir no 5 - 7 minūtes. Priekšnesuma būtība ir paredzēta kā radoša pauze semināru starpposmā, kas uzmundrina dalībniekus. Izpildītājs nodrošina un sagatavo vismaz divus izvēles variantus un saskaņo to ar Pasūtītāju.
4.5. Izpildītājs koordinē priekšnesuma visas darbības un pakalpojumu sniegšanu gan sagatavošanās posmā, gan arī Pasākuma norises laikā, uzņemoties atbildību par pakalpojuma organizēšanu un norises īstenošanu.

4.6. Pasūtītājs savlaicīgi sagatavo ekskursijas maršrutu un apskatāmos objektus un ar to iepazīstina Izpildītāju. Izpildītājs organizē visas nepieciešamās darbības, lai nodrošinātu ekskursijai nepieciešamo transportu, saskaņojot grafiku un maršrutu ar Pasūtītāju.

4.7. Fotogrāfam Pasākuma dienā 08.10.2026. līdz plkst. 15.00 jāsagatavo apstrādāta bilžu izlase par Pasākuma norisi, tā jānodod Pasūtītājam, skaits ar nepieciešamo bilžu izlasi tiks precizēts. Sagatavotā bilžu izlase tiks publicēta reģionālajās un nacionālās nozīmes medijos semināra norises brīdī. 

4.8. Fotogrāfam Pasākuma dienā 09.10.2026. līdz plkst. 14.00 jāsagatavo apstrādāta bilžu izlase par  darbnīcu norisi, tā jānodod Pasūtītājam, skaits ar nepieciešamo bilžu izlasi tiks precizēts. Sagatavotā bilžu izlase tiks publicēta reģionālajās un nacionālās nozīmes medijos darbnīcas norises brīdī.

4.9. Ne vēlāk kā 2 (divu) darba dienu laikā pēc Pasākuma Izpildītājs sagatavo un iesniedz Pasūtītājam 80 (astoņdesmit) semināra un darbnīcas laikā uzņemtās un pēc tam apstrādātās fotogrāfijas. Izpildītājs nodrošina fotogrāfiju piegādi Pasūtītājam ārējā datu nesējā vai nosūta saiti uz failiem datu glabāšanas mākonī, kurā tie tiek uzglabāti un pieejami lejupielādei vismaz 30 (trīsdesmit) kalendārās dienas.

5. Nosacījumi ēdināšanai abās Pasākuma dienās
5.1. Pie ēdiena jābūt pieliktām norādēm latviešu valodā par tā sastāvdaļām.

5.2. Ēdināšanas pakalpojumu sniedzējus un/vai pārtikas produktu piegādātājus, kā arī ēdienkarti kafijas pauzēm Izpildītājs saskaņo ar Pasūtītāju ne vēlāk kā 5 (piecas) darba dienas pirms Pasākuma norises.

5.3. Izpildītājs un ēdināšanas pakalpojumu sniedzēji un/vai pārtikas produktu piegādātāji neiekļauj ēdienkartē lauksaimniecības un pārtikas produktus, kuru izcelsme ir Krievija vai Baltkrievija vai kuri ražoti Krievijā vai Baltkrievijā, kā arī augstākminētie produkti nevar tikt izmantoti ēdienu un dzērienu pagatavošanā.

5.4. Izpildītājs nodrošina ēdināšanas pakalpojumu atbilstību normatīvajos aktos noteiktajām pārtikas sanitārajām, higiēnas, drošības, ēdiena pagatavošanas un pārtikas apstrādes prasībām, kā arī vispārpieņemtajām normām attiecībā uz šāda veida pakalpojumiem. 

5.5. Izpildītājs nodrošina ērti pieejamus galdus vai virsmas pieejamā apjomā,  kur dalībnieki var novietot traukus kafijas pauzes laikā.
5.6. Izpildītājs nodrošina traukus, kas nav vienreizlietojamie.

5.7. Ēdiens un dzēriens nedrīkst saturēt alkoholu.

Ēdināšana 8. oktobrī
5.8. Visu semināra laiku  bufetes veidā pieejams ūdens, tēja, kafija, cukurs, piens, gaļas pīrādziņi, viena veida saldās smalkmaizītes, saldumi (cepumi un konfektes);

5.9. Reģistrācijas laikā pirmā kafijas pauze - bufetes veida kafijas pauze, kurā jānodrošina:
· sāļās uzkodas (vismaz divu veidu), no kurām vienas ir veģetārās; 
· saldās uzkodas (vismaz divu veidu);
· svaigi augļi vai dārzeņi; 
· ūdens, tēja, kafija, cukurs, piens. 

5.10. Pusdienas – bufetes vai porciju veida pusdienas (vismaz trīs veidu), t.sk. veģetārā izvēle, jānodrošina arī saldais. 
5.11. Otrā kafijas pauze - bufetes veida kafijas pauze, kurā jānodrošina: 
· sāļās uzkodas (vismaz divu veidu), no kurām vienas ir veģetārās; 
· saldās uzkodas (vismaz divu veidu); 
· svaigi augļi vai dārzeņi; 
· ūdens, tēja, kafija, cukurs, piens. 

5.12. Noslēgumā – bufetes veida kafijas pauze, kurā jānodrošina:
· saldo vai kūkas gabaliņu porciju trauciņos; 
· svaigi augļi vai dārzeņi; 
· ūdens, tēja, kafija, cukurs, piens.

5.13. Izpildītājs savlaicīgi saskaņo ar Pasūtītāju pusdienu veidu un ēdienkarti, kā arī uzkodu bufetes piedāvājumu abām Pasākuma dienām.

5.14. Visu darbnīcas laiku - bufetes veidā ūdens, tēja, kafija, cukurs, piens, saldumi (cepumi, konfektes);

5.15. Reģistrācijas laikā pirmā kafijas pauze - bufetes veida kafijas pauze, kurā jānodrošina sāļās uzkodas (vismaz divu veidu), no kurām vienas ir veģetārās, saldās uzkodas (viena veida), svaigi augļi vai dārzeņi, ūdens, tēja, kafija, cukurs, piens. 

6. Pasākuma publicitāte un informācija

Izpildītājs nodrošina informācijas saskaņošanu ar Pasākuma dalībniekiem, izpildītājiem un sadarbības partneriem.

7. Atļaujas, licences, sertifikāti, saskaņojumi

7.1. Izpildītājs nodrošina Pasākuma norises vietas atbilstību sabiedriskās kārtības un drošības, ugunsdrošības, darba aizsardzības un vides aizsardzības prasībām u. c.

7.2. Izpildītājs nodrošina civiltiesiskās atbildības polisi, lai nodrošinātu to, ka zaudējumi, kas Izpildītāja darbības vai bezdarbības dēļ Pasākuma norises laikā var rasties trešajām personām, tiktu atlīdzināti. 

7.3. Izpildītājs nodrošina pārstāvja piedalīšanos Pasūtītāja un atbildīgo dienestu organizētajās darba tikšanās.

8. Finanšu un tehniskā piedāvājuma sagatavošana

Izpildītājs nodrošina finanšu piedāvājuma sagatavošanu, ietverot informāciju par Pasākuma organizēšanas izmaksām, aprēķinus par Pasākuma mākslinieciskajām, tehniskajām un organizatoriskajām izmaksām. Izmaksas ir jānorāda euro, iekļaujot visus nodokļus un nodevas saskaņā ar Latvijas Republikas normatīvajiem aktiem.

9. Citi noteikumi
9.1. Piedāvājumā var tikt iekļauta informācija par citām pozīcijām, kas nav minētas konkrētajā specifikācijā, bet ir būtiskas darbu veikšanai un Pasākuma nodrošināšanai.
9.2. Izpildītājs 5 (piecu) darba dienu laikā pēc Pasākuma norises sagatavo un iesniedz atskaiti par kultūras Pasākuma organizēšanas īstenošanas gaitu un rezultātiem (turpmāk – Atskaite). Izpildītājs Atskaitē sniedz informāciju par Pasākuma norises telpām, kur tika organizēts Pasākums, kā arī norāda norises datumu un laiku. Atskaitē norāda pasākuma kopējo apmeklētāju skaitu, mērķauditorijas raksturojumu, apraksta Pasākuma programmu  un sniedz īsu izvērtējumu par norisi, sasniegtajiem rezultātiem, veiksmīgajiem risinājumiem, konstatētajām grūtībām un priekšlikumiem turpmākai pasākumu organizēšanai.
Tehniskās specifikācijas sagatavošanas datums: 13.07.2026.

Apliecinu/-ām, ka ___________________________ (Pretendenta nosaukums) ir skaidras Pasūtītāja tehniskajā specifikācijā noteiktās prasības un līguma slēgšanas gadījumā spēs tās visas nodrošināt. 

Apņemos/-amies iepirkumā “Pasākuma “Arhitektūras dienas – Kultūrtirgus” organizēšanas pakalpojums 2026.gada 8.oktobrī un 9.oktobrī” (LVP 2026/130)  norādītā organizēšanu un sniegt minēto pakalpojumu nolikumā, tā pielikumos un līgumā noteiktajos termiņos un apmērā.

